
Ministru kabineta noteikumi Nr. 857
Rīgā 2024. gada 17. decembrī (prot. Nr. 53 79. §)
Noteikumi par uzņēmējdarbības riska valsts nodevu 2025. gadā
Izdoti saskaņā ar likuma "Par darbinieku aizsardzību darba devēja maksātnespējas gadījumā" 6. panta ceturto daļu
 
· 1. Noteikumi nosaka uzņēmējdarbības riska valsts nodevas (turpmāk – valsts nodeva) apmēru un valsts nodevas daļu, kas 2025. gadā ieskaitāma darbinieku prasījumu garantiju fondā.
· 2. Valsts nodevas apmērs pārskata mēnesī ir 0,36 euro. Darba devējs valsts nodevu aprēķina par katru darbinieku, ar kuru nodibinātas darba tiesiskās attiecības un par kuru netiek maksāts sezonas laukstrādnieku ienākuma nodoklis.
· 3. Valsts nodevu par pārskata mēnesi darba devējs samaksā līdz nākamā mēneša divdesmit trešajam datumam.
· 4. Aprēķināto valsts nodevu darba devējs norāda likumā "Par valsts sociālo apdrošināšanu" noteiktajā ziņojumā par obligātajām iemaksām no darba ņēmēja darba ienākumiem.
· 5. Valsts ieņēmumu dienests 2025. gadā vienotajā nodokļu kontā saņemtos valsts nodevas ieņēmumus katru mēnesi līdz divdesmit piektajam datumam ieskaita Tieslietu ministrijas pamatbudžeta apakšprogrammas 06.04.00 "Darbinieku prasījumu garantiju fonds" kontā pašu ieņēmumos, nepārsniedzot likumā par valsts budžetu kārtējam gadam noteikto apmēru.
· 6. Ja līdz 2025. gada 30. decembrim plkst. 12.00 valsts nodeva vienotajā nodokļu kontā iemaksāta lielākā apmērā, nekā noteikts likumā par valsts budžetu kārtējam gadam, Valsts ieņēmumu dienests saimnieciskā gada pēdējā darbdienā pārmaksu ieskaita Tieslietu ministrijas pamatbudžeta apakšprogrammas 06.04.00 "Darbinieku prasījumu garantiju fonds" kontā pašu ieņēmumos.
· 7. Valsts ieņēmumu dienests reizi ceturksnī līdz nākamā mēneša pēdējam datumam sniedz Maksātnespējas kontroles dienestam šādu informāciju:
· 7.1. darba devēju skaits, kuri aprēķina un maksā valsts nodevu;
· 7.2. darba ņēmēju skaits, par kuriem ir aprēķināta valsts nodeva;
· 7.3. aprēķinātie ieņēmumi no valsts nodevas par attiecīgo periodu;
· 7.4. faktiskie ieņēmumi no valsts nodevas par attiecīgo periodu.
· 8. Noteikumi stājas spēkā 2025. gada 1. janvārī.

